《奉和李元叔察院秋怀》
宋代·张嵲

屯云生广泽，白日互亏蔽。
如何三秋杪，顾作九暑炽。
高风摧薄柳，未觉到兰蕙。
幽人感岁徂，节生悲远志。
伊予老忧患，感激志鉴寐。
起视篱下花，节过真少味。
岂无王弘酒，深愧渊明意。
未然招隐诗，默契幽林思。
瞻彼区中人，清冽成萎悴。
安得西山药，飘然以超世。

作者简介：张嵲（1096—1184），字巨山，襄阳（今湖北襄樊）人。徽宗宣和三年（1121）上舍中第，调唐州方城尉，改房州司法参军，辟利州路安抚司干办公事。